               ЕВРОПЕЙСКА КОМИСИЯ
            Брюксел, 28.9.2020
            COM(2020) 586 final
            2020/0271(NLE)
            Предложение за
            РЕШЕНИЕ НА СЪВЕТА
            за изменение на Решение (ЕС) 2020/721 на Съвета от 19 май 2020 г., така че в него да бъде включена позицията, която трябва да се заеме от името на Европейския съюз в рамките на Международната морска организация по време на 75-атата сесия на Комитета по опазване на морската среда и 102-рата сесия на Комитета по морска безопасност във връзка с одобряването на циркулярно писмо MSC-MEPC.5 относно типово споразумение за упълномощаване на признати организации, действащи от името на администрацията

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до изменение на Решение (ЕС) 2020/721 на Съвета от 19 май 2020 г.
                  1
                за установяване на позицията, която трябва да се заеме от името на Съюза на 102-рата сесия на Комитета по морска безопасност към Международната морска организация (MSC 102), която ще се състои в Лондон от 4 до 11 ноември 2020 г., и на 75-ата сесия на Комитета по опазване на морската среда към Международната морска организация (MEPC 75), която ще се състои в Лондон от 16 до 20 ноември 2020 г., във връзка с предвиденото приемане на циркулярно писмо MSC-MEPC.5 относно типово споразумение за упълномощаване на признати организации, действащи от името на администрацията.

               Контекст на предложението

               1.1.Конвенция за Международната морска организация (ИМО)

               Международната морска организация (ИМО) е създадена с Конвенцията за Международната морска организация (ИМО). Целта на ИМО е да осигури форум за сътрудничество в областта на регулирането и практиките, отнасящи се до техническата част на международното корабоплаване. Освен това тя има за цел да насърчава приемането на възможно най-високите стандарти по отношение на морската безопасност, ефективността на корабоплаването, предотвратяването на замърсяването на морето от кораби и контрола върху него, като се застъпва за равнопоставени условия на конкуренция. ИМО разглежда също някои административни и правни въпроси.

               Конвенцията е в сила от 17 март 1958 г.

               Всички държави — членки на ЕС, са страни по нея.

               Всички държави — членки на ЕС, са страни по Международната конвенция за безопасност на човешкия живот на море от 1974 г. (наричана по-долу „Конвенцията SOLAS“), в сила от 25 май 1980 г. Съюзът не е страна по Конвенцията SOLAS.

               Всички държави — членки на ЕС, са страни по Международната конвенция за предотвратяване на замърсяването от кораби от 1973 г. (наричана по-долу „Конвенцията MARPOL“), в сила от 2 октомври 1983 г., и приложение VI, в сила от 18 май 2005 г. Съюзът не е страна по Конвенцията MARPOL.

               1.2.Международна морска организация

               Международната морска организация (ИМО) е специализирана агенция на ООН, която отговаря за безопасността и сигурността на корабоплаването и за предотвратяването на замърсяването на морето от кораби. Тя е органът, който в световен мащаб определя стандартите за безопасността, сигурността и екологичните показатели на международното корабоплаване. Основната ѝ роля е да задава регулаторна рамка за сектора на корабоплаването, която е справедлива и ефективна и чието приемане и прилагане е всеобщо.

               Членството в организацията е отворено за всички държави, като всички държави — членки на ЕС, са членки на ИМО. От 1974 г. Европейската комисия има статут на наблюдател в ИМО — на основание на Споразумение за сътрудничество и съдействие между Междуправителствената морска консултативна организация (IMCO) и Комисията на Европейските общности по въпроси от взаимен интерес за страните.

               В Комитета по морска безопасност към ИМО влизат всички членки на ИМО и той заседава поне веднъж годишно. Той обсъжда всеки въпрос от компетентността на Организацията, свързан с навигационните средства, конструкцията и оборудването на плавателните съдове, комплектоването с екипаж от гледна точка на безопасността, правилата за предотвратяване на сблъсквания, обработка на опасни товари, процедури и изисквания за морска безопасност, хидрографска информация, корабни дневници и навигационни записи, разследване на морски аварии, спасяване на хора и имущество, както и всякакви други въпроси, които са пряко свързани с морската безопасност.

               Комитетът по морска безопасност към ИМО осигурява механизми за изпълнение на всички задължения, възложени му от Конвенцията за ИМО, Асамблеята на ИМО или Съвета на ИМО, както и всяко друго задължение в горепосочения обхват, което може да му бъде възложено по силата на друг международен инструмент, приет от ИМО. Решенията на Комитета по морска безопасност и на неговите спомагателни органи се вземат с мнозинство от членовете.

               В Комитета по опазване на морската среда към ИМО влизат всички членове на ИМО и той заседава най-малко веднъж годишно. Той разглежда всички въпроси от компетентността на Организацията, които се отнасят до предотвратяването и контрола на замърсяването на морската среда от корабоплаване, попадащо в обхвата на Конвенцията MARPOL, включително замърсяване с нефт, химикали в насипно състояние, отпадъчни води, отпадъци и емисии от корабите във въздуха, както и със замърсители на въздуха и емисии на парникови газове. Наред с това комитетът се занимава и с управлението на баластните води, противообрастващите системи, рециклирането на кораби, готовността и реагирането при замърсяване и с набелязването на специални зони и особено чувствителни морски зони.

               Комитетът по опазване на морската среда към ИМО осигурява механизми за изпълнение на всички задължения, възложени му от Конвенцията за ИМО, Асамблеята на ИМО или Съвета на ИМО, както и всяко друго задължение в горепосочения обхват, което може да му бъде възложено по силата на друг международен инструмент, приет от ИМО. Решенията на Комитета по опазване на морската среда и на неговите спомагателни органи се вземат с мнозинство от членовете.

               1.3.Предвиденият акт на Комитета по морска безопасност към ИМО

               От 4 до 11 ноември 2020 г. ще се проведе 102-рата сесия (MSC 102) на Комитета по морска безопасност, на която предстои той да одобри циркулярно писмо MSC-MEPC.5 — с него ще се установи типово споразумение, което правителствата да използват за упълномощаване на признати организации, действащи от името на администрацията. Циркулярното писмо следва да бъде одобрено съвместно от Комитета по морска безопасност и Комитета по опазване на морската среда.

               През 2016 г. Комитетът по морска безопасност одобри нов елемент на работната си програма — извършването на преглед и изменение на типовото споразумение за упълномощаване на признати организации, действащи от името на администрацията, с цел то да бъде приведено в съответствие с изискванията на Кодекса за признатите организации. Проектът на типовото споразумение беше обсъждан на няколко сесии на Подкомитета за прилагане на инструментите на ИМО и сега предстои да бъде одобрен от Комитета.

               1.4.Предвиденият акт на Комитета по опазване на морската среда към ИМО

               От 16 до 20 ноември 2020 г. ще се проведе 75-ата сесия (MEPC 75) на Комитета по опазване на морската среда, на която предстои той да одобри същото циркулярно писмо — MSC-MEPC.5, установяващо типово споразумение, което правителствата да използват за упълномощаване на признати организации, действащи от името на администрацията.

               2.Позиция, която трябва да се заеме от името на Съюза

               2.1.Одобряване на циркулярно писмо MSC-MEPC.5

               На 97-ата сесия на Комитета по морска безопасност (MSC 97), която се състоя в Лондон от 21 до 25 ноември 2016 г., беше одобрен нов елемент — извършването на преглед и изменение на типовото споразумение за упълномощаване на признати организации, действащи от името на администрацията (MSC.1/Circ.710–MEPC.1/Circ.307), с цел то да бъде приведено в съответствие с изискванията на Кодекса за признатите организации. Новият елемент беше включен в двугодишната програма за 2016—2017 г. на Подкомитета за прилагане на инструментите на ИМО, както и в предварителния дневен ред на неговата четвърта сесия (III 4), като крайният срок за приключване беше 2018 г.

               По време на посочената четвърта сесия (III 4), която се състоя в Лондон от 25 до 29 септември 2017 г., беше решено типовото споразумение да бъде изменено, като за база се използва документ на Международната асоциация на класификационните организации (IACS), и беше сформирана група за кореспонденция, която да изготви текста. По време на 5-ата сесия на подкомитета (III 5), проведена в Лондон от 24 до 28 септември 2018 г., проектът на типовото споразумение беше завършен и предаден за одобрение на 74-тата сесия на Комитета по опазване на морската среда (MEPC 74) и 101-вата сесия на Комитета по морска безопасност (MSC 101).

               Поради липса на време MEPC 74 отложи разглеждането на проекта за MEPC 75. MSC 101 обсъди проекта на текст, но поради сериозни възражения от страна на IACS, че предложените от нея изменения по същество не са били приети, MSC 101 върна проекта, заедно с предложените от IACS изменения, за разглеждане на шестата сесия на Подкомитета за прилагане на инструментите на ИМО (III 6). Шестата сесия на този подкомитет се проведе в Лондон от 1 до 5 юли 2019 г. и на нея бяха разгледани проектът на типово споразумение и предложенията на IACS. Предложените от IACS редакционни промени бяха приети, но измененията по същество бяха отхвърлени. Шестата сесия изпрати проекта на циркулярно писмо за одобрение на MEPC 75 и MSC 102.

               Съюзът следва да подкрепи измененията на типовото споразумение на ИМО, договорени от 6-ата сесия на Подкомитета за прилагане на инструментите на ИМО. С новото циркулярно писмо, което ще замени циркулярни писма MSC/Circ.710 и MEPC/Circ.307, типовото споразумение ще бъде актуализирано и приведено в съответствие с Кодекса за признатите организации (резолюции MSC.349(92) и MEPC.237(65). То ще повиши точността, прозрачността и отчетността както на администрацията на държавата на знамето, така и на признатите организации на световно равнище.

               2.2.Съответни правни разпоредби на ЕС и компетентност на ЕС

               Типовото споразумение, което понастоящем е установено с циркулярни писма MSC/Circ.710 и MEPC/Circ.307, е въведено в законодателството на ЕС посредством Директива 2009/15/ЕО на Европейския парламент и на Съвета от 23 април 2009 г. относно общите правила и стандарти за организациите за проверка и преглед на кораби и за съответните дейности на морските администрации. Член 5 от Директива 2009/15/ЕО гласи:

               „1.
                     Държавите членки, които вземат решение съгласно член 3, параграф 2, установяват „работни взаимоотношения“ между техните компетентни администрации и организациите, действащи от тяхно име.

               2.
                     Работните взаимоотношения се регулират чрез официално писмено и недискриминационно споразумение (...) и включват най-малко: а) разпоредбите, които се съдържат в допълнение II към Резолюция А.739(18) на ММО относно насоки за упълномощаване на организации, действащи от името на администрацията, като се водят от приложението, допълненията и приложените документи към циркулярно писмо 710 на Комисията по морска безопасност и циркулярно писмо 307 на Комисията за защита на морската среда на ММО относно типово споразумение за упълномощаване на признати организации, действащи от името на администрацията. […]“

               Компетентност на ЕС

               Замяната на циркулярни писма MSC/Circ.710 и MEPC/Circ.307 с проекта на циркулярно писмо MSC-MEPC.5 ще окаже влияние върху законодателството на ЕС посредством прилагането на Директива 2009/15/ЕО на Европейския парламент и на Съвета от 23 април 2009 г. относно общите правила и стандарти за организациите за проверка и преглед на кораби и за съответните дейности на морските администрации.

               Следователно Съюзът има изключителна компетентност по силата на последната част от член 3, параграф 2 от ДФЕС и поради това е необходимо да се установи позицията на Съюза по отношение на актовете за приемане на посочените по-горе изменения.

               3.Правно основание

               3.1.Процесуалноправно основание

               3.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа, или страна по споразумението
                  2
               .

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               3.1.2.Приложение в конкретния случай

               Комитетът по опазване на морската среда и Комитетът по морска безопасност към ИМО са органи, учредени по силата на споразумение, а именно Конвенцията за Международната морска организация.

               Актът, който Комитетът по опазване на морската среда и Комитетът по морска безопасност към ИМО имат за задача да приемат, представлява акт с правно действие. Предвиденият акт може да окаже съществено въздействие върху съдържанието на следния акт от законодателството на ЕС:

               –Директива 2009/15/ЕО на Европейския парламент и на Съвета от 23 април 2009 г. относно общите правила и стандарти за организациите за проверка и преглед на кораби и за съответните дейности на морските администрации.

               Това е така, тъй като Директива 2009/15/ЕО на Европейския парламент и на Съвета от 23 април 2009 г. относно общите правила и стандарти за организациите за проверка и преглед на кораби и за съответните дейности на морските администрации изисква от администрациите на държавите членки да регулират своите работни взаимоотношения с признати организации чрез официално писмено и недискриминационно споразумение, което трябва да изхожда от типовото споразумение, съдържащо се в циркулярни писма MSC/Circ. 710 и MEPC/Circ. 307.

               Поради това новото циркулярно писмо, което заменя циркулярни писма MSC/Circ.710 и MEPC/Circ.710, ще окаже влияние върху законодателството на ЕС посредством прилагането на Директива 2009/15/ЕО на Европейския парламент и на Съвета от 23 април 2009 г. относно общите правила и стандарти за организациите за проверка и преглед на кораби и за съответните дейности на морските администрации.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               3.2.Материалноправно основание

               3.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               3.2.2.Приложение в конкретния случай

               Основната цел и съдържание на предвидения акт са свързани с морския транспорт. Поради това материалноправното основание за предложеното решение е член 100, параграф 2 от ДФЕС.

               3.3.Заключение

               Правното основание за предложеното решение следва да бъде член 100, параграф 2 от ДФЕС във връзка с член 218, параграф 9 от ДФЕС.

               2020/0271 (NLE)

               Предложение за

               РЕШЕНИЕ НА СЪВЕТА

               за изменение на Решение (ЕС) 2020/721 на Съвета от 19 май 2020 г., така че в него да бъде включена позицията, която трябва да се заеме от името на Европейския съюз в рамките на Международната морска организация по време на 75-атата сесия на Комитета по опазване на морската среда и 102-рата сесия на Комитета по морска безопасност във връзка с одобряването на циркулярно писмо MSC-MEPC.5 относно типово споразумение за упълномощаване на признати организации, действащи от името на администрацията

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Действията на Съюза в сектора на морския транспорт следва да имат за цел опазване на морската среда и здравето на човека, както и подобряване на морската безопасност.

               (2)Конвенцията за Международната морска организация (ИМО) е в сила от 17 март 1958 г.

               (3)ИМО е специализирана агенция на ООН, която отговаря за безопасността и сигурността на корабоплаването и за предотвратяването на замърсяването на морските води и въздуха от корабите. Всички държави — членки на Съюза, членуват в ИМО.

               (4)Съгласно член 28, буква б) от Конвенцията за ИМО Комитетът по морска безопасност осигурява механизми за изпълнение на всички задължения, възложени му от тази конвенция, Асамблеята на ИМО или Съвета на ИМО, както и всяко друго задължение по смисъла на посочения член, което може да му бъде възложено по силата на друг международен инструмент, приет от ИМО.

               (5)Съгласно член 38, буква а) от Конвенцията за ИМО Комитетът по опазване на морската среда изпълнява функции, които са или могат да бъдат възложени на ИМО по силата на международни конвенции за предотвратяване и контрол на замърсяването на морската среда от корабоплаване, и особено по отношение приемането на нови и на изменения в съществуващите правила или други разпоредби.

               (6)Международната конвенция за безопасност на човешкия живот на море (наричана по-долу „Конвенцията SOLAS“) е в сила от 25 май 1980 г.

               (7)Съгласно член VIII, буква б), подточка iii) от Конвенцията SOLAS Комитетът по морска безопасност на ИМО може да приема изменения на Конвенцията SOLAS.

               (8)Международната конвенция за предотвратяване на замърсяването от кораби (наричана по-долу „Конвенцията MARPOL“) е в сила от 2 октомври 1983 г.

               (9)Съгласно член 16, параграф 2, буква в) от Конвенцията MARPOL изменения на конвенцията могат да се приемат от компетентния орган, в случая Комитета по опазване на морската среда.

               (10)На своята 102-ра сесия, която ще се проведе от 4 до 11 ноември 2020 г. („MSC 102“), Комитетът по морска безопасност предстои да одобри съвместно с Комитета по опазване на морската среда циркулярно писмо MSC-MEPC.5 относно типово споразумение за упълномощаване на признати организации, действащи от името на администрацията.

               (11)На своята 75-а сесия, която ще се проведе от 16 до 20 ноември 2020 г. („MEPC 75“), Комитетът по опазване на морската среда предстои да одобри съвместно с MSC 102 циркулярно писмо MSC-MEPC.5 относно типово споразумение за упълномощаване на признати организации, действащи от името на администрацията.

               (12)Целесъобразно е да се установи позицията, която трябва да се заеме от името на Съюза по време на MSC 102, тъй като одобряването на циркулярно писмо MSC-MEPC.5 може да окаже съществено въздействие върху съдържанието на законодателството на Съюза, а именно върху Директива 2009/15/ЕО на Европейския парламент и на Съвета
                  4
               .

               (13)Целесъобразно е да се установи позицията, която трябва да се заеме от името на Съюза по време на MEPC 75, тъй като одобряването на циркулярно писмо MSC-MEPC.5 може да окаже съществено въздействие върху съдържанието на законодателството на Съюза, а именно върху Директива 2009/15/ЕО на Европейския парламент и на Съвета.

               (14)С одобряването на циркулярно писмо MSC-MEPC.5, което заменя циркулярни писма MSC/Circ.710 и MEPC/Circ.307, типовото споразумение ще бъде актуализирано и приведено в съответствие с Кодекса за признатите организации (резолюции MSC.349(92) и MEPC.237(65). То ще допринесе за повишаването на точността, прозрачността и отчетността както на администрацията на държавата на знамето, така и на признатите организации на световно равнище.

               (15)Решение (ЕС) 2020/721 на Съвета от 19 май 2020 г.
                  5
                следва да бъде изменено, така че в него да се упомене одобряването на циркулярно писмо MSC-MEPC.5.

               (16)Позицията на Съюза следва да бъде изразена от държавите — членки на Съюза, които са членки на Комитета по морска безопасност и на Комитета по опазване на морската среда към ИМО, като те действат съвместно,

               ПРИЕ НАСТОЯЩОТО РЕШЕНИЕ:

               Член 1

               Решение (ЕС) 2020/721 на Съвета се изменя, както следва:

               „Член 1

               Позицията, която трябва да се заеме от името на Съюза в рамките на Комитета по опазване на морската среда към Международната морска организация по време на неговата 75-а сесия, е да се подкрепят приемането на измененията на правила 2, 14 и 18, както и на допълнения I и VI към приложение VI към Международната конвенция за предотвратяване на замърсяването от кораби, посочени в приложението към документ MEPC 75/3 на ИМО, и одобряването на циркулярно писмо MSC-MEPC.5, посочено в приложение 8 към документ III 6/15 на ИМО.

               Член 2

               1. Позицията, която трябва да се заеме от името на Съюза в рамките на Комитета по морска безопасност към Международната морска организация по време на неговата 102-ра сесия, е да се подкрепи приемането на измененията на:

               а) части А-1, Б, Б-1 и Б-2—Б-4 от глава II-1 от Международната конвенция за безопасност на човешкия живот на море, посочени в приложение 1 към документ MSC 102/3 на ИМО;

               б) части А-1 и Б-1 от Международния кодекс за безопасност на корабите, използващи като гориво газове или други горива с ниска пламна температура, посочени в приложение 2 към документ MSC 102/3 на ИМО;

               в) Резолюция A.658(16) относно използването и поставянето на светлоотразителни материали върху спасителните средства;

               и да се подкрепи одобряването на циркулярно писмо MSC-MEPC.5 относно типово споразумение за упълномощаване на признати организации, действащи от името на администрацията.“

               Член 2

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        Решение (ЕС) 2020/721 на Съвета от 19 май 2020 г. относно позицията, която трябва да се заеме от името на Европейския съюз в рамките на Комитета по опазване на морската среда на Международната морска организация по време на своята 75-а сесия и в рамките на Комитета по морска безопасност на Международната морска организация по време на своята 102-ра сесия във връзка с приемането на изменения на правила 2, 14 и 18 и допълнения I и VI към приложение VI към Международната конвенция за предотвратяване на замърсяването от кораби, части А-1, Б, Б-1 и Б-2—Б-4 от глава II-1 от Международната конвенция за безопасност на човешкия живот на море, части А-1 и Б-1 от Международния кодекс за безопасност на корабите, използващи като гориво газове или други горива с ниска пламна температура, и Резолюция A.658(16) относно използването и поставянето на светлоотразителни материали върху спасителните средства (OВ L 171, 2.6.2020 г., стр. 1—–3).

                     (2)

                        Дело C-399/12, Германия/Съвет (OIV), ECLI:EU:C:2014:2258, т. 64.

                     (3)

                        Дело C-399/12, Германия/Съвет (OIV), ECLI:EU:C:2014:2258, т. 61—64.

                     (4)

                        Директива 2009/15/ЕО на Европейския парламент и на Съвета от 23 април 2009 г. относно общите правила и стандарти за организациите за проверка и преглед на кораби и за съответните дейности на морските администрации (ОВ L 131, 28.5.2009 г., стр. 47).

                     (5)

                        Решение (ЕС) 2020/721 на Съвета от 19 май 2020 г. относно позицията, която трябва да се заеме от името на Европейския съюз в рамките на Комитета по опазване на морската среда на Международната морска организация по време на своята 75-а сесия и в рамките на Комитета по морска безопасност на Международната морска организация по време на своята 102-ра сесия във връзка с приемането на изменения на правила 2, 14 и 18 и допълнения I и VI към приложение VI към Международната конвенция за предотвратяване на замърсяването от кораби, части А-1, Б, Б-1 и Б-2—Б-4 от глава II-1 от Международната конвенция за безопасност на човешкия живот на море, части А-1 и Б-1 от Международния кодекс за безопасност на корабите, използващи като гориво газове или други горива с ниска пламна температура, и Резолюция A.658(16) относно използването и поставянето на светлоотразителни материали върху спасителните средства (OВ L 171, 2.6.2020 г., стр. 1—–3).


               ЕВРОПЕЙСКА КОМИСИЯ
            Брюксел, 28.9.2020
            COM(2020) 626 final
            2020/0282(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Конвенцията за опазване на сьомгата в Северния Атлантически океан по отношение на подаденото от Обединеното кралство заявление за присъединяване към посочената конвенция, и за отмяна на Решение (ЕС) 2019/937

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за определяне на позицията, която трябва да се заеме от името на Европейския съюз в органа, учреден с Конвенцията за опазване на сьомгата в Северния Атлантически океан
                  1
                (наричана по-долу „Конвенцията NASCO“), по отношение на присъединяването — в собствено качество по време на преходния период — на Обединеното кралство Великобритания и Северна Ирландия (наричано по-долу „Обединеното кралство“) към посочената конвенция.

               2.Контекст на предложението

               На 29 март 2017 г. Обединеното кралство уведоми Европейския съвет за намерението си да се оттегли от Европейския съюз по силата на член 50 от Договора за Европейския съюз.

               Съюзът и Обединеното кралство договориха споразумение за оттегляне съгласно член 50 от Договора за Европейския съюз. Споразумението за оттегляне
                  2
                влезе в сила на 1 февруари 2020 г., след като беше договорено на 17 октомври 2019 г., заедно с Политическата декларация, очертаваща рамката на бъдещите отношения между Европейския съюз и Обединеното кралство.

               В член 127, параграф 1 от Споразумението за оттегляне е предвиден период, по време на който правото на Съюза ще продължи да се прилага по отношение на Обединеното кралство и в него (наричан по-долу „преходният период“). Преходният период изтича на 31 декември 2020 г. В член 129, параграф 1 от Споразумението за оттегляне се предвижда, че по време на преходния период Обединеното кралство е обвързано със задълженията, които произтичат от международните споразумения, сключени от Съюза, от държавите членки, действащи от негово име, или от Съюза и неговите държави членки, действащи съвместно. Член 129, параграф 3 от Споразумението за оттегляне гласи, че в съответствие с принципа на лоялно сътрудничество през преходния период Обединеното кралство трябва да се въздържа от всякакви действия или инициативи, които е вероятно да накърнят интересите на Съюза, по-специално в рамките на международни организации, агенции, конференции или форуми, в които Обединеното кралство е страна на собствено основание.

               Съюзът уведоми международните си партньори за конкретните разпоредби, предвидени в Споразумението за оттегляне. В споразумението е посочено, че за целите на международните споразумения, сключени от Съюза, по време на преходния период Обединеното кралство ще бъде третирано като държава членка.

               Понастоящем Конвенцията NASCO се прилага спрямо Обединеното кралство, тъй като Съюзът е договаряща страна по нея. Това положение ще приключи на датата, на която Обединеното кралство прекрати членството си в Съюза и, съответно, вече няма да бъде обвързано от разпоредбите на конвенцията.

               Основната цел на Конвенцията NASCO е да допринася — посредством консултации и сътрудничество — за опазването, възстановяването, подобряване на състоянието и рационалното управление на запасите от сьомга, като взема под внимание най-добрите научни данни, с които разполага. Конвенцията NASCO влезе в сила на 1 октомври 1983 г. Неин депозитар е Съветът на Европейския съюз.

               С писмо от 28 февруари 2019 г. Обединеното кралство поиска от председателя на Съвета на NASCO да одобри присъединяването на държавата към Конвенцията NASCO. На 11 март 2019 г. Секретариатът на NASCO уведоми всички страни по конвенцията, включително Европейската комисия, за подаденото заявление. В съответствие с член 17 от Конвенцията NASCO е необходимо Съветът на NASCO да даде предварително одобрение, за да може присъединяването на Обединеното кралство да бъде счетено за валидно.

               Компетентните органи на Обединеното кралство поясниха, че заявлението е подадено в рамките на подготвителните действия в случай на оттегляне на държавата от ЕС без споразумение. В заявлението се уточнява, че „ако споразумението за оттегляне бъде подписано, ратифицирано и одобрено [...], Обединеното кралство няма да депозира своя акт за присъединяване, по силата на който ще придобие самостойно членство в NASCO, считано от момента на оттеглянето му от Европейския съюз“.

               На 27 май 2019 г. Съветът прие Решение (ЕС) 2019/937
                  3
                относно позицията, която трябва да се заеме от името на Европейския съюз в рамките на Конвенцията NASCO по отношение на подаденото от Обединеното кралство заявление за присъединяване към посочената конвенция. Посоченото решение беше в подкрепа на присъединяването на Обединеното кралство към Конвенцията NASCO, ако одобрението се даде от момента, в който правото на Съюза престане да се прилага по отношение на тази държава.

               Съгласно член 129, параграф 4 от Споразумението за оттегляне, по време на преходния период Обединеното кралство може да договаря, подписва и ратифицира международни споразумения, сключени от него в негово собствено качество, в областите на изключителна компетентност на Съюза, при условие че тези споразумения не влизат в сила или не се прилагат по време на преходния период, освен ако това не е разрешено от Съюза. В Решение (ЕС) 2020/135 на Съвета
                  4
                се определят условията и процедурата за предоставяне на такива разрешения.

               С писмо от 3 април 2020 г. Обединеното кралство уведоми Европейската комисия за намерението си да изрази съгласие, в собствено качество, да се обвърже с Конвенцията NASCO.

               На 9 юли 2020 г. секретариатът получи електронно писмо от Съвета на Европейския съюз (депозитар на Конвенцията NASCO), към което бяха приложени заявление на Обединеното кралство за присъединяване към Конвенцията NASCO и писмо до председателя на NASCO. Електронното писмо беше разпространено на 24 юли 2020 г. В писмото до председателя се посочва, че Обединеното кралство възнамерява да се присъедини към конвенцията по начин, който е в съответствие със задълженията му по Споразумението за оттегляне.

               Тъй като условията, посочени в член 3, параграф 1 от Решение (ЕС) 2020/135, са изпълнени, с Решение за изпълнение ХХХ на Съвета
                  5
                на Обединеното кралство се предоставя разрешение да изрази съгласие, в собствено качество, да се обвърже с Конвенцията NASCO.

               2.1.Организация за опазване на сьомгата в Северния Атлантически океан

               Организацията за опазване на сьомгата в Северния Атлантически океан е международна организация, създадена по силата на Конвенцията NASCO. Нейното учредяване е непосредствено съобразено със специалните разпоредби относно запасите от анадромни риби, посочени в член 66 от Конвенцията на ООН по морско право от 10 декември 1982 г.
                  6
               .

               Конвенцията NASCO се прилага по отношение на запасите от дива сьомга, които при миграцията си излизат извън границите под риболовната юрисдикция на държавите с излаз на Атлантическия океан на север от 36° с. ш.

               Съответно NASCO отговаря за регулирането на риболова на дивата сьомга в цялата северна част на Атлантическия океан. Организацията се занимава и с въпроси, свързани с опазването на запасите от дива сьомга. В по-широк контекст NASCO също така разглежда допълнителни мерки, приложими във водите под юрисдикцията на договарящите страни, които са необходими, за да се осигури оцеляването на дивата атлантическа сьомга.

               NASCO е юридическо лице, като в отношенията си с други международни организации и на териториите на договарящите страни тя притежава необходимата правоспособност за изпълнение на своите функции и осъществяване на целите си.

               2.2.NASCO

               NASCO се състои от съвет, три регионални комисии (Северноамериканска комисия, Комисия за североизточната част на Атлантическия океан и Комисия за Западна Гренландия) и секретариат. Съветът е съставен от представители на всички договарящи страни по конвенцията: Канада, Дания (по отношение на Фарьорските острови и Гренландия), Европейския съюз, Норвегия, Руската федерация и Съединените американски щати. Франция (по отношение на Сен Пиер и Микелон) присъства на заседанията на NASCO като наблюдател.

               Европейският съюз е страна по Конвенцията NASCO, тъй като предметът на тази конвенция попада в обхвата на общата политика в областта на рибарството, по отношение на която Съюзът разполага с изключителна компетентност. Държавите членки са обхванати от Конвенцията NASCO по силата на правото на Съюза.

               Европейският съюз е пълноправен член както на Комисията за североизточната част на Атлантическия океан, така и на Комисията за Западна Гренландия. В рамките на Северноамериканската комисия той има право да внася и гласува предложения за регулаторни мерки по отношение на запасите от дива сьомга с произход от териториите на Съюза. За тази цел Съюзът се счита за член на посочената комисия в случаите, които се отнасят до разглеждането на съответните предложения.

               2.3.Предвиденият акт на NASCO

               След одобрение от страна на Съвета на NASCO към Конвенцията NASCO могат да се присъединят всички държави, които упражняват риболовна юрисдикция в Северния Атлантически океан или са държави на произход на запаси от сьомга.

               С писмо от 28 февруари 2019 г. Обединеното кралство поиска от председателя на Съвета на NASCO да одобри присъединяването на държавата към Конвенцията NASCO. На 11 март 2019 г. Секретариатът на NASCO уведоми всички страни по конвенцията, включително Европейската комисия, за подаденото заявление. Съгласно член 17 от Конвенцията NASCO е необходимо Съветът на NASCO да даде предварително одобрение, за да може присъединяването на Обединеното кралство да бъде счетено за валидно.

               Решенията на Съвета на NASCO се вземат с мнозинство от три четвърти от гласовете на членовете, които присъстват и гласуват с положителен или отрицателен вот. Гласуване се провежда само ако присъстват две трети от членовете на Съвета на NASCO.

               Актовете за одобрение или присъединяване се внасят при депозитаря. За всяка страна, която се присъединява към Конвенцията NASCO след депозиране на необходимите актове за ратифициране, одобрение или присъединяване, конвенцията влиза в сила на датата на депозиране на акта за присъединяване.

               3.Позиция, която да трябва да се заеме от името на Съюза

               Целта на настоящото решение на Съвета е да се даде възможност на Комисията да одобри от името на Съюза присъединяването на Обединеното кралство към Конвенцията NASCO.

               Една от основните цели на общата политика в областта на рибарството, определена в Регламент (ЕС) № 1380/2013 на Европейския парламент и на Съвета
                  7
                , е „да се гарантира, че риболовните дейности са устойчиви от екологична, икономическа и социална гледна точка, че се управляват в съответствие с целите за постигане на икономически и социални ползи и ползи за заетостта и в съответствие с целите, свързани с възстановяването и поддържането на рибните запаси над равнищата, позволяващи максимален устойчив улов, както и че тези дейности допринасят за осигуряването на продоволственото снабдяване“.

               В интерес на Съюза е Обединеното кралство да сътрудничи в управлението на запасите от сьомга в пълно съответствие с разпоредбите на Конвенцията на ООН по морско право, със Споразумението на ООН от 4 август 1995 г. относно прилагането на Конвенцията на ООН по морско право от 10 декември 1982 г., свързани с опазването и управлението на трансгранично преминаващите и далекомигриращите рибни запаси
                  8
               , и с всички други международни споразумения или норми на международното право.

               Съгласно член 66 от Конвенцията на ООН по морско право държавите, в чиито реки се възпроизвеждат запаси от анадромни риби, са заинтересовани в най-голяма степен и носят най-голяма отговорност за тези запаси. Държавите на произход на запаси от анадромни риби трябва да гарантират тяхното опазване, като предприемат подходящи мерки за регулиране на риболова във всички води, разположени от външната граница на техните изключителни икономически зони към брега. В случаите, когато запасите от анадромни риби мигрират във или през водите, разположени от външните граници на изключителната икономическа зона към брега на друга държава, освен държавата на произход, тази държава трябва да сътрудничи с държавата на произход за целите на опазването и управлението на запасите.

               Държавата на произход на запасите от анадромни риби и другите държави, извършващи риболов на тези запаси, трябва да предприемат мерки за прилагането на член 66 от Конвенцията на ООН по морско право. Това сътрудничество може да се извършва в рамките на регионалните организации за управление на рибарството.

               Обединеното кралство, в качеството си на държава на произход и като държава, която упражнява риболовна юрисдикция, има законни интереси в рамките на зоната на Конвенцията NASCO, доколкото водите от неговата изключителна икономическа зона и прилежащите води от открито море попадат в зоната на Конвенцията NASCO.

               Присъединяването на Обединеното кралство към Конвенцията NASCO ще даде възможност на държавата да сътрудничи във връзка с мерките за управление и опазване на запасите от сьомга при надлежно отчитане на правата, интересите и задълженията на другите държави и на Европейския съюз, както и да гарантира, че риболовните дейности не водят до неустойчива експлоатация на съответните запаси.

               С оглед на законните риболовни интереси на Обединеното кралство в зоната на Конвенцията NASCO, неговото задължение да сътрудничи във връзка с управлението на рибарството и необходимостта да се гарантира обвързващият характер на решенията на NASCO след присъединяването на тази държава, Комисията препоръчва заявлението на Обединеното кралство да бъде одобрено.

               Предлага се Комисията да бъде упълномощена да уведоми председателя на Съвета на NASCO, че позицията на Съюза е в подкрепа на присъединяването на Обединеното кралство от момента, в който правото на Съюза престане да се прилага по отношение на тази държава, и да упражни положителен вот в рамките на Съвета на NASCO, когато се вземе решение относно членството на Обединеното кралство.

               Целесъобразно е Решение (EС) 2019/937 да бъде отменено, за да може Съюзът да одобри присъединяването преди края на преходния период.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  9
               .

               4.1.2.Приложение в конкретния случай

               След одобрение от страна на Съвета на NASCO към Конвенцията NASCO могат да се присъединят всички държави, които упражняват риболовна юрисдикция в Северния Атлантически океан или са държави на произход на запаси от сьомга.

               Решенията на Съвета на NASCO се вземат с мнозинство от три четвърти от гласовете на членовете, които присъстват и гласуват с положителен или отрицателен вот. Гласуване се провежда само ако присъстват две трети от членовете на Съвета на NASCO.

               Присъединяването се извършва чрез внасяне на акт за присъединяване при депозитаря и влиза в сила на датата на приемането му от депозитаря.

               Депозитарят уведомява всички страни, подписали конвенцията, и всички присъединяващи се страни за внесените актове за одобрение или присъединяване и им съобщава датата и страните, за които тя влиза в сила.

               След като присъединяването на Обединеното кралство стане факт, то ще бъде обвързващо съгласно международното право в съответствие с член 17, параграф 3 от Конвенцията NASCO и може да окаже съществено въздействие върху съдържанието на законодателството на ЕС.

               Предвиденият акт не допълва, нито изменя институционалната рамка на Конвенцията NASCO. Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на акта, във връзка с който се заема позиция от името на Съюза. Ако актът преследва няколко цели или се състои от няколко части и ако едната от целите или частите може да се определи като основна, докато другите са само акцесорни, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидения акт са свързани с общата политика в областта на рибарството.

               Поради това материалноправното основание за предложеното решение е член 43 от ДФЕС.

               4.3.Заключение

               Правното основание на предложеното решение следва да бъде член 43 от ДФЕС във връзка с член 218, параграф 9 от ДФЕС.

               2020/0282 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Конвенцията за опазване на сьомгата в Северния Атлантически океан по отношение на подаденото от Обединеното кралство заявление за присъединяване към посочената конвенция, и за отмяна на Решение (ЕС) 2019/937

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 43 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Конвенцията за опазване на сьомгата в Северния Атлантически океан
                  10
                (наричана по-долу „Конвенцията NASCO“) беше одобрена с Решение 82/886/ЕИО на Съвета
                  11
               и влезе в сила на 1 октомври 1983 г.

               (2)Понастоящем Конвенцията NASCO се прилага спрямо Обединеното кралство, тъй като Съюзът е договаряща страна по нея.

               (3)Съгласно член 17, параграф 3 от Конвенцията NASCO, след одобрение от страна на Съвета на Организацията за опазване на сьомгата в Северния Атлантически океан, учредена с посочената конвенция, към нея могат да се присъединяват държави, които упражняват юрисдикция в областта на рибарството в Северния Атлантически океан или са държави на произход на запаси от сьомга.

               (4)На 27 май 2019 г. Съветът прие Решение (ЕС) 2019/937
                  12
                относно позицията, която трябва да се заеме от името на Европейския съюз в рамките на Конвенцията NASCO по отношение на заявлението на Обединеното кралство за присъединяване към конвенцията. Посоченото решение беше в подкрепа на присъединяването на Обединеното кралство към Конвенцията NASCO, ако одобрението се даде от момента, в който правото на Съюза престане да се прилага по отношение на тази държава.

               (5)Съгласно член 129, параграф 4 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, по време на преходния период Обединеното кралство може да договаря, подписва и ратифицира международни споразумения, сключени от него в негово собствено качество, в областите на изключителна компетентност на Съюза, при условие че тези споразумения не влизат в сила или не се прилагат по време на преходния период, освен ако това не е разрешено от Съюза. В Решение (ЕС) 2020/135 на Съвета
                  13
                се определят условията и процедурата за предоставяне на такива разрешения.

               (6)Със свое писмо от 3 април 2020 г. Обединеното кралство уведоми Европейската комисия за намерението си да изрази съгласие, в собствено качество, да се обвърже с Конвенцията NASCO по време на преходния период.

               (7)Тъй като условията, посочени в член 3, параграф 1 от Решение (ЕС) 2020/135, са изпълнени, с Решение за изпълнение (ЕС) 2020/ХХХ на Съвета
                  14
                на Обединеното кралство се предоставя разрешение да изрази съгласие да се обвърже с Конвенцията NASCO в собствено качество.

               (8)Съгласно член 66 от Конвенцията на ООН по морско право
                  15
                държавите, в чиито реки се възпроизвеждат запаси от анадромни риби, са заинтересовани в най-голяма степен и носят най-голяма отговорност за тези запаси. Държавите на произход на запаси от анадромни риби трябва да гарантират тяхното опазване, като предприемат подходящи мерки за регулиране на риболова във всички води, разположени от външната граница на техните изключителни икономически зони към брега. В случаите, когато запасите от анадромни риби мигрират във или през водите, разположени от външните граници на изключителната икономическа зона към брега на друга държава, освен държавата на произход, тази държава трябва да сътрудничи с държавата на произход за целите на опазването и управлението на запасите.

               (9)С цел да се избегне неустойчивият риболов е в интерес на Съюза Обединеното кралство да сътрудничи в управлението на запасите от сьомга в пълно съответствие с разпоредбите на Конвенцията на ООН по морско право, със Споразумението на ООН от 4 август 1995 г. относно прилагането на разпоредбите на Конвенцията на ООН по морско право от 10 декември 1982 г., свързани с опазването и управлението на трансгранично преминаващите и далекомигриращите рибни запаси
                  16
               , и с всички други международни споразумения или норми на международното право.

               (10)В съответствие с член 66 от Конвенцията на ООН по морско право държавата на произход на запасите от анадромни риби и другите държави, извършващи риболов на тези запаси, трябва да предприемат мерки за прилагането на посочения член. Това сътрудничество може да се извършва в рамките на регионалните организации за управление на рибарството.

               (11)Присъединяването на Обединеното кралство към Конвенцията NASCO ще осигури сътрудничеството на тази държава при прилагането на необходимите мерки за опазване и управление при надлежно отчитане на правата, интересите и задълженията на другите държави и на Съюза, за да се гарантира, че риболовните дейности се извършват по начин, гарантиращ устойчивата експлоатация на съответните запаси от сьомга.

               (12)Присъединяването на Обединеното кралство още преди изтичането на преходния период ще гарантира, че държавата ще изпълнява изцяло задълженията, произтичащи от Конвенцията на ООН по морско право по отношение на мерките за опазване и управление, които пораждат действие от момента, когато преходният период приключи и правото на Съюза престане да се прилага по отношение на Обединеното кралство. Поради това е в интерес на Съюза да одобри представеното от Обединеното кралство заявление за присъединяване към Конвенцията NASCO.

               (13)В интерес на яснотата и правната сигурност Решение (ЕС) 2019/937 следва да бъде отменено,

               ПРИЕ НАСТОЯЩОТО РЕШЕНИЕ:

               Член 1

               1.Позицията, която трябва да се заеме от името на Съюза в Съвета на Организацията за опазване на сьомгата в Северния Атлантически океан (наричан по-долу „Съветът на NASCO“), учредена с Конвенцията за опазване на сьомгата в Северния Атлантически океан (наричана по-долу „Конвенцията NASCO“), е за одобряване на заявлението на Обединеното кралство за присъединяване към конвенцията.

               2.Комисията се упълномощава да гласува в Съвета на NASCO в подкрепа на присъединяването на Обединеното кралство към Конвенцията NASCO и в подкрепа на членството на Обединеното кралство в Комисията за Западна Гренландия и Комисията за североизточната част на Атлантическия океан.

               Член 2

               Решение (ЕС) 2019/937 се отменя.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        OВ L 378, 31.12.1982 г., стр. 24.

                     (2)

                        Споразумение за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ C 384 I, 12.11.2019 г., стр. 1).

                     (3)

                        Решение (EС) 2019/937 на Съвета от 27 май 2019 г. относно позицията, която трябва да се заеме от името на Европейския съюз в рамките на Конвенцията за опазване на сьомгата в Северния Атлантически океан по отношение на заявлението на Обединеното кралство за присъединяване към посочената конвенция (OВ L 149, 7.6.2019 г., стр. 61).

                     (4)

                        Решение (ЕС) 2020/135 на Съвета от 30 януари 2020 г. относно сключването на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (OВ L 29, 31.1.2020 г., стр. 1).

                     (5)

                        Решение за изпълнение (ЕС) 2020/ХХХ на Съвета от [дата] за предоставяне на разрешение на Обединеното кралство да изрази съгласие да се обвърже, в собствено качество, с определени международни споразумения, които да се прилагат по време на преходния период, в сферата на общата политика на Съюза в областта на рибарството (OВ L xxx, xxx, стр. xxx).

                     (6)

                        Конвенция на Организацията на обединените нации по морско право (ОВ L 179, 23.6.1998 г., стр. 3).

                     (7)

                        OВ L 354, 28.12.2013 г., стр. 22.

                     (8)

                        Споразумение относно прилагането на разпоредби на Конвенцията на ООН по морско право от 10 декември 1982 г., свързани с опазването и управлението на трансгранично преминаващите и далекомигриращите рибни запаси — Декларация относно компетентността на Европейската общност — Тълкувателни декларации (OВ L 189, 3.7.1998 г., стр. 17).

                     (9)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (10)

                        OВ L 378, 31.12.1982 г., стр. 25.

                     (11)

                        Решение 82/886/ЕИО на Съвета от 13 декември 1982 г. относно подписването на Конвенцията за опазване на сьомгата в Северния Атлантически океан (ОВ L 378, 31.12.1982 г., стр. 24).

                     (12)

                        Решение (EС) 2019/937 на Съвета от 27 май 2019 г. относно позицията, която трябва да се заеме от името на Европейския съюз в рамките на Конвенцията за опазване на сьомгата в Северния Атлантически океан по отношение на заявлението на Обединеното кралство за присъединяване към посочената конвенция (OВ L 149, 7.6.2019 г., стр. 61).

                     (13)

                        Решение (ЕС) 2020/135 на Съвета от 30 януари 2020 г. относно сключването на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (OВ L 29, 31.1.2020 г., стр. 1).

                     (14)

                        Решение за изпълнение (ЕС) 2020/ХХХ на Съвета от [дата] за предоставяне на разрешение на Обединеното кралство да изрази съгласие да се обвърже, в собствено качество, с определени международни споразумения, които да се прилагат по време на преходния период, в сферата на общата политика на Съюза в областта на рибарството (OВ L xxx, xxx, стр. xxx).

                     (15)

                        ОВ L 179, 23.6.1998 г., стр. 3.

                     (16)

                        ОВ L 189, 3.7.1998 г., стр. 14.


               ЕВРОПЕЙСКА КОМИСИЯ
            Брюксел, 23.12.2020
            COM(2020) 852 final
            2020/0378(COD)
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на Решение 2008/971/ЕО на Съвета по отношение на еквивалентността на произведения в Обединеното кралство горски репродуктивен материал на същия материал, произведен в Съюза
            (текст от значение за ЕИП)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               С Решение 2008/971/ЕО на Съвета се установяват правила относно еквивалентността на горския репродуктивен материал, произведен в трети страни.

               След оттеглянето на Обединеното кралство от Съюза на 1 февруари 2020 г. и с оглед на изтичането на преходния период, предвиден в Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“) на 31 декември 2020 г., Обединеното кралство подаде искане до Комисията да признае еквивалентността на произвеждания от същата държава горски репродуктивен материал, отговарящ на изискванията на Директива 1999/105/ЕО на Съвета.

               Обединеното кралство транспонира и ефективно приложи Директива 1999/105/ЕО, след като беше приета.

               То уведоми Комисията, че съответното законодателството, с което се транспонира посочената директива, няма да се промени и ще продължи да се прилага и след 1 януари 2021 г. Комисията разгледа законодателството на Обединеното кралство и стигна до заключението, че горският репродуктивен материал, произведен в Обединеното кралство, е еквивалентен на горския репродуктивен материал, произведен в Съюза и отговарящ на изискванията на Директива 1999/105/ЕО, тъй като предоставя същите гаранции по отношение на одобрението на базовите източници и мерките, предприети за производството му във връзка с търговията с него, както горският репродуктивен материал, произведен в Съюза.

               •Съгласуваност със съществуващите разпоредби в тази област на политиката

                  Това е техническо изпълнение на съществуващите изисквания и следователно е в съответствие със съществуващите разпоредби в областта на политиката или на търговията със семена.

               •Съгласуваност с други политики на Съюза

                  Настоящото предложение е в съответствие с целите на търговската и селскостопанската политика на Съюза, тъй като ще стимулира търговията с горски репродуктивен материал, отговарящ на правилата на Съюза.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание на настоящия акт е член 43, параграф 2 от ДФЕС, с който Европейският парламент и Съветът се оправомощават да установят необходимите разпоредби за постигане на целите на общата селскостопанска политика.

               •Субсидиарност (при неизключителна компетентност)

                  Изискванията по отношение на горския репродуктивен материал са уредени на равнището на Съюза. За да се гарантира, че внесеният материал от Обединеното кралство може да се движи свободно в рамките на единния пазар, е необходимо действие на равнището на Съюза.

               •Пропорционалност

                  Това е единствената възможна форма на действие на Съюза за постигане на поставената цел.

               •Избор на инструмент

                  Решението е подходящият инструмент за това техническо изпълнение на съществуващи изисквания.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на съществуващото законодателство

                  N/A

               •Консултации със заинтересованите страни

                  Не се изисква отделна консултация, тъй като инициативата се отнася само до техническото изпълнение на вече съществуващи правила и за подобни инициативи в миналото не са били провеждани отделни консултации.

               •Събиране и използване на експертни становища

                  Комисията извърши анализ на законодателството в сътрудничество с Обединеното кралство. Преди оттеглянето си от Съюза Обединеното кралство транспонира и приложи Директива 1999/105/ЕО и свързаните с нея актове за изпълнение и спази предвидените в нея изисквания. Обединеното кралство уведоми Комисията, че това законодателство няма да се промени и ще продължи да се прилага и след 1 януари 2021 г.

               •Оценка на въздействието

                  Настоящото решение от чисто техническо естество и с него се прилагат вече съществуващи правила, поради което не се изисква оценка на въздействието.

               •Пригодност и опростяване на законодателството

                  Настоящото предложение не е свързано с Програмата за пригодност и резултатност на регулаторната рамка (REFIT). С предложението ще се запази търговията с горски репродуктивен материал между Обединеното кралство и Съюза. Поради това еквивалентността би допринесла за поддържането на непрекъснати доставки на висококачествени семена в Съюза. Предложението няма отражение върху разходите на операторите за привеждане в съответствие. За настоящото предложение не е приложима „цифровата проверка“.

               •Основни права

                  N/A

               4.ОТРАЖЕНИЕ ВЪРХУ БЮДЖЕТА

                  Няма

               5.ДРУГИ ЕЛЕМЕНТИ

               •Планове за изпълнение и механизми за мониторинг, оценка и докладване

                  N/A

               •Обяснителни документи (за директивите)

                  N/A

               •Подробно разяснение на отделните разпоредби на предложението

                  С Решение 2008/971/ЕО на Съвета се определят условията, при които в Съюза се внася горски репродуктивен материал от категориите „идентифициран“, „селекциониран“ и „окачествен“, който е произведен в трета страна, посочена в списъка в приложение I към същото решение. То се прилага единствено ако са изпълнени условията, определени в приложение II към същото решение и в директиви 2000/29/ЕО и 2001/18/ЕО на Съвета. Методите за одобрение и регистриране на базови източници и последващо производство на репродуктивен материал от тези базови източници под контрола на органи на трети страни, посочени в приложение I към същото решение, или под официалния надзор на тези органи, прилаган в третите страни, изброени в посоченото приложение, се считат за еквивалентни на методите, прилагани от държавите членки в съответствие с Директива 1999/105/ЕО.

                  С единствената материалноправна разпоредба, съдържаща се в предложението, се добавя Обединеното кралство към списъка на държавите, за които Съюзът признава еквивалентността на горския репродуктивен материал — и по-специално на материала от категориите „идентифициран“, „селекциониран“ и „окачествен“ — на съответния материал, произведен в Съюза. Този извод се основава на прегледа на приложимото законодателство на Обединеното кралство и на заключението, че въведените от посочената държава изисквания и методи са еквивалентни на тези на Съюза, и по-специално на предвидените в Директива 1999/105/ЕО на Съвета и Решение 2008/971/ЕО на Съвета, и предоставят същите гаранции като методите на Съюза .

                  Вследствие на добавянето на Обединеното кралство в списъка на държави в приложение I към Решение 2008/971/ЕО се разрешава вносът на горски репродуктивен материал от Обединеното кралство в Съюза.

               2020/0378 (COD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за изменение на Решение 2008/971/ЕО на Съвета по отношение на еквивалентността на произведения в Обединеното кралство горски репродуктивен материал на същия материал, произведен в Съюза

               (текст от значение за ЕИП)

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз, и по-специално член 43, параграф 2 от него,

               като взеха предвид предложението на Европейската комисия,

               след предаване на проекта на законодателния акт на националните парламенти,

               като взеха предвид становището на Европейския икономически и социален комитет,

               в съответствие с обикновената законодателна процедура,

               като имат предвид, че:

               (1)С Решение 2008/971/ЕО на Съвета
                  1
                се установяват правила относно еквивалентността на горския репродуктивен материал, произведен в трети страни.

               (2)Директива 1999/105/ЕО на Съвета
                  2
                се прилага по отношение на търговията в Съюза с горски репродуктивен материал. Тя се отнася до репродуктивния материал от дървесни видове и техните изкуствени хибриди, които са важни за целите на горското стопанство в целия Съюз или в част от него.

               (3)Обединеното кралство транспонира и ефективно приложи Директива 1999/105/ЕО на Съвета, както и свързаните с нея актове за изпълнение.

               (4)Правото на Съюза, включително Директива 1999/105/ЕО и Решение 2008/971/ЕО, се прилага спрямо Обединеното кралство и на негова територия за преходен период, който приключва на 31 декември 2020 г. в съответствие със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (Споразумението за оттегляне), и по-специално член 126 и член 127, параграф 1 от него.

               (5)С оглед на изтичането на преходния период, предвиден в Споразумението за оттегляне, Обединеното кралство подаде до Комисията искане за признаване, считано от 1 януари 2021 г., на еквивалентността на произвеждания от него горски репродуктивен материал на същия материал, произвеждан в Съюза в съответствие с приложимото право на Съюза.

               (6)Обединеното кралство уведоми Комисията, че законодателството, с което се транспонира Директива 1999/105/ЕО, няма да се промени и ще продължи да се прилага и след 1 януари 2021 г.

               (7)Комисията разгледа съответното законодателство на Обединеното кралство. Тя стигна до заключението, че горският репродуктивен материал, произведен в Обединеното кралство, и по-специално категориите „идентифициран“, „селекциониран“ и „окачествен“, е еквивалентен на горския репродуктивен материал, произведен в Съюза и отговарящ на Директива 1999/105/ЕО и на условията, предвидени в приложение II към Решение 2008/971/ЕО, тъй като предоставя същите гаранции по отношение на одобрението на базовите източници и мерките, предприети за производството му във връзка с търговията с него, както горският репродуктивен материал, произведен в Съюза.

               (8)Затова е целесъобразно да бъде призната еквивалентността на произведения в Обединеното кралство горски репродуктивен материал на същия материал, произведен в Съюза

               (9)Поради това Обединеното кралство следва да бъде включено в приложение I към Решение 2008/971/ЕО, без да се засяга прилагането на правото на Съюза спрямо Обединеното кралство и на негова територия по отношение на Северна Ирландия в съответствие с член 5, параграф 4 от Протокола за Ирландия/Северна Ирландия във връзка с приложение 2 към посочения протокол.

               (10)Поради това Решение 2008/971/ЕО следва да бъде съответно изменено.

               (11)Тъй като преходният период, предвиден в Споразумението за оттегляне, изтича на 31 декември 2020 г., настоящото решение следва да се прилага от 1 януари 2021 г.,

               ПРИЕХА НАСТОЯЩОТО РЕШЕНИЕ:

               Член 1

               Изменения на Решение 2008/971/ЕО

               Приложение I към Решение 2008/971/ЕО се изменя в съответствие с приложението към настоящото решение.

               Член 2

               Влизане в сила и прилагане

               Настоящото решение влиза в сила на третия ден след деня на публикуването му в Официален вестник на Европейския съюз.

               То се прилага от 1 януари 2021 г.

               Член 3

               Адресати

               Адресати на настоящото решение са държавите членки.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        Решение 2008/971/ЕО на Съвета от 16 декември 2008 г. относно еквивалентността на горския репродуктивен материал, произведен в трети страни (ОВ L 345, 23.12.2008 г., стр. 83).

                     (2)

                        Директива 1999/105/ЕО на Съвета от 22 декември 1999 г. относно търговията с горски репродуктивен материал (ОВ L 11, 15.1.2000 г., стр. 17).

    ---documentbreak---

               ЕВРОПЕЙСКА КОМИСИЯ
            Брюксел, 23.12.2020
            COM(2020) 852 final
            ПРИЛОЖЕНИЕ
            към предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на Решение 2008/971/ЕО на Съвета по отношение на еквивалентността на произведения в Обединеното кралство горски репродуктивен материал на същия материал, произведен в Съюза

               ПРИЛОЖЕНИЕ

               В приложение I към Решение 2008/971/ЕО таблицата се изменя, както следва:

               (1)между вписванията за „CH“ и „NO“ се вмъква следното вписване:

                        „GB**

                        Department for Environment, Food and Rural Affairs (DEFFRA)

                        Varieties and Seeds Policy

                        Eastbrook, Shaftesbury Road

                        Cambridge CB2 8DR

               ___________________________

               (**) В съответствие със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, и по-специално член 5, параграф 4 от Протокола за Ирландия/Северна Ирландия във връзка с приложение 2 към посочения протокол, за целите на настоящото приложение позоваванията на Обединеното кралство не включват Северна Ирландия.“;

               (2)бележката под линия(*) се заменя със следното:

               „(*) CA — Канада, CH — Швейцария, GB — Обединено кралство, NO — Норвегия, RS — Сърбия, TR — Турция, US — Съединени щати.“


               ЕВРОПЕЙСКА КОМИСИЯ
            Брюксел, 23.12.2020
            COM(2020) 853 final
            2020/0379(COD)
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на решения 2003/17/ЕО и 2005/834/ЕО на Съвета по отношение на еквивалентността на извършваните в Обединеното кралство полски инспекции и проверки по отношение на практиките за сортоподдържане на земеделски растителни видове
            (текст от значение за ЕИП)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               С Решение 2003/17/ЕО на Съвета
                  1
                се признава еквивалентността на някои трети страни по отношение на полските инспекции и производството на семена от определени култури, извършвани в съответствие с директиви 66/401/ЕИО, 66/402/ЕИО, 2002/54/ЕО, 2002/55/ЕО и 2002/57/ЕО на Съвета. Националните разпоредби, уреждащи добиването и контрола на семената в тези държави, предоставят същите гаранции по отношение на характеристиките на семената и мерките за прегледа им, за осигуряването на идентификацията им и за маркирането и контрола им, както разпоредбите, приложими за семената, които се добиват и контролират в Съюза.

               Обединеното кралство подаде до Комисията искане семената от фуражни култури, от зърнени култури, от цвекло и от маслодайни и влакнодайни растения да бъдат обявени за еквивалентни в съответствие с Решение 2003/17/ЕО.

               Комисията разгледа съответното приложимо законодателство на Обединеното кралство. Тя стигна до заключението, че изискванията и системата на Обединеното кралство са еквивалентни на тези на Съюза и предлагат същите гаранции като системата на Съюза.

               Поради това е целесъобразно семената от Обединеното кралство да бъдат признати за еквивалентни на съответните семена, които се добиват, произвеждат и контролират в Съюза.

               Обединеното кралство подаде до Комисията и заявление за признаване съгласно директиви 66/401/ЕИО, 66/402/ЕИО, 2002/54/ЕО, 2002/55/ЕО и 2002/57/ЕО на еквивалентността по отношение на проверките на практиките за сортоподдържане в Обединеното кралство.

               Комисията разгледа съответното законодателство на Обединеното кралство и еквивалентността му с разпоредбите относно сортоподдържането съгласно директиви 66/401/ЕИО, 66/402/ЕИО, 2002/53/EO, 2002/54/ЕО, 2002/55/ЕО и 2002/57/ЕО. Тя стигна до заключението, че извършваните в Обединеното кралство проверки по отношение на практиките за сортоподдържане предоставят същите гаранции като проверките, извършвани от държавите членки.

               Поради това е целесъобразно да бъде призната еквивалентността по отношение на официалните проверки на практиките за сортоподдържане, извършвани в Обединеното кралство и уредени в посочените директиви.

               •Съгласуваност с действащите разпоредби в тази област на политиката

                  Това е техническо изпълнение на съществуващите изисквания и следователно е в съответствие със съществуващите разпоредби в областта на политиката или на търговията със семена.

               •Съгласуваност с други политики на Съюза

                  Настоящото предложение е в съответствие с целите на търговската и селскостопанската политика на Съюза, тъй като ще стимулира търговията със семена, които са в съответствие с правилата на Съюза.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание на настоящия акт е член 43, параграф 2 от ДФЕС, с който Европейският парламент и Съветът се оправомощават да установят необходимите разпоредби за постигане на целите на общата селскостопанска политика.

               •Субсидиарност (при неизключителна компетентност)

                  Изискванията по отношение на семената са уредени на равнището на Съюза. За да се гарантира, че семената, внасяни от Обединеното кралство, могат да се движат свободно на вътрешния пазар, са необходими действия на равнището на Съюза.

               •Пропорционалност

                  Това е единствената възможна форма на действие на Съюза за постигане на поставената цел.

               •Избор на инструмент

                  Решението е подходящият инструмент за това техническо изпълнение на вече съществуващи изисквания.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на съществуващото законодателство

                  N/A

               •Консултации със заинтересованите страни

                  Държавите членки бяха информирани и с тях бяха проведени консултации в рамките на Постоянния комитет по растенията, животните, храните и фуражите. Не беше проведена отделна консултация, тъй като инициативата се отнася само до техническото изпълнение на вече съществуващи правила и за подобни инициативи в миналото не са провеждани отделни консултации.

               •Събиране и използване на експертни становища

                  Комисията извърши анализ на законодателството в сътрудничество с Обединеното кралство. Обединеното кралство транспонира и приложи посочените директиви и приведе законодателството си в съответствие с тях преди оттеглянето си от Съюза. Обединеното кралство уведоми Комисията, че това законодателство няма да се промени и ще продължи да се прилага и след 1 януари 2021 г.

               •Оценка на въздействието

                  Настоящото решение от чисто техническо естество и с него се прилагат вече съществуващи правила, поради което не се изисква оценка на въздействието.

               •Пригодност и опростяване на законодателството

                  Настоящото предложение не е свързано с Програмата за пригодност и резултатност на регулаторната рамка (REFIT). С предложението ще се запази търговията със семена между Обединеното кралство и Съюза. Поради това еквивалентността би допринесла за поддържането на непрекъснати доставки на висококачествени семена в Съюза. Предложението няма отражение върху разходите на операторите за привеждане в съответствие. За настоящото предложение не е приложима „цифровата проверка“.

               •Основни права

                  N/A

               4.ОТРАЖЕНИЕ ВЪРХУ БЮДЖЕТА

                  Няма

               5.ДРУГИ ЕЛЕМЕНТИ

               •Планове за изпълнение и механизми за мониторинг, оценка и докладване

                  N/A

               •Обяснителни документи (за директивите)

                  N/A

               •Подробно разяснение на отделните разпоредби на предложението

                  С единствената материалноправна разпоредба, съдържаща се в предложението, се добавя Обединеното кралство към списъка на държавите, за които е призната еквивалентността на полските инспекции — и проверките по отношение на сортоподдържането — на посеви за производство на семена от зърнени култури и еквивалентността на произведените семена. Този извод се основава на прегледа на приложимото законодателство на Обединеното кралство и на заключението, че въведените от посочената държава изисквания и методи са еквивалентни на тези на Съюза. Вследствие на добавянето на Обединеното кралство в посочения списък се разрешава вносът на семена от Обединеното кралство в Съюза, както и поддържането на съответните сортове в посочената държава.

               2020/0379 (COD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за изменение на решения 2003/17/ЕО и 2005/834/ЕО на Съвета по отношение на еквивалентността на извършваните в Обединеното кралство полски инспекции и проверки по отношение на практиките за сортоподдържане на земеделски растителни видове

               (текст от значение за ЕИП)

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз, и по-специално член 43, параграф 2 от него,

               като взеха предвид предложението на Европейската комисия,

               след предаване на проекта на законодателния акт на националните парламенти,

               като взеха предвид становището на Европейския икономически и социален комитет
                  2
               ,

               в съответствие с обикновената законодателна процедура,

               като имат предвид, че:

               (1)В Решение 2003/17/ЕО на Съвета
                  3
                предвижда, че при определени условия полските инспекции на определени посеви за производството на семена, извършвани във включените в списъка трети страни, трябва да се считат за еквивалентни на полските инспекции, извършвани в съответствие с правото на Съюза, и че при определени условия семената от някои видове зърнени култури, произведени в тези държави, трябва да се считат за еквивалентни на семената, произведени в съответствие с правото на Съюза.

               (2)С Решение 2005/834/ЕО на Съвета
                  4
                се установяват правила относно еквивалентността на извършваните от някои трети държави проверки на практиките за сортоподдържане. В него се посочва, че официалните проверки на практиките за сортоподдържане, извършвани в някои трети страни от органите, включени в приложението към същото решение, за видовете, които се включват в приложното поле на директивите, посочени за всяка от тези страни, дават еднакви гаранции като тези, извършвани от държавите членки

               (3)Обединеното кралство транспонира и ефективно приложи директиви 66/401/ЕИО
                  5
               , 66/402/ЕИО
                  6
               , 2002/53/ЕО
                  7
               , 2002/54/ЕО
                  8
               , 2002/55/ЕО
                  9
                и 2002/57/ЕО
                  10
                на Съвета, както и свързаните с тях актове за изпълнение. В посочените актове се определят правилата, въз основа на които с посочените директиви на Съвета се признава съответната еквивалентност.

               (4)Правото на Съюза, включително решения 2003/17/ЕО и 2005/834/ЕО, се прилага спрямо Обединеното кралство и на негова територия за преходен период, който приключва на 31 декември 2020 г. в съответствие със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (Споразумението за оттегляне), и по-специално член 126 и член 127, параграф 1 от него.

               (5)С оглед на изтичането на преходния период, предвиден в Споразумението за оттегляне, Обединеното кралство подаде до Комисията искане за признаване, считано от 1 януари 2021 г., на еквивалентността на семената от фуражни култури, от зърнени култури, от цвекло и от маслодайни и влакнодайни растения, произведени в Обединеното кралство, на семената от фуражни култури, от зърнени култури, от цвекло и от маслодайни и влакнодайни растения, произведени в Съюза и съответстващи на директиви 66/401/ЕИО, 66/402/ЕИО, 2002/54/ЕО, 2002/55/ЕО и 2002/57/ЕО.

               (6)Обединеното кралство поиска също така да бъде призната еквивалентността по отношение на проверките на практиките за сортоподдържане, извършвани в Обединеното кралство съгласно посочените директиви и Директива 2002/53/ЕО.

               (7)Обединеното кралство информира Комисията, че законодателството, с което се транспонират посочените директиви, няма да се промени и ще продължи да се прилага и след 1 януари 2021 г.

               (8)Комисията разгледа съответното законодателство на Обединеното кралство и неговата еквивалентност с изискванията на Съюза и стигна до заключението, че полските инспекции на културите за производство на семена се извършват по подходящ начин и отговарят на условията, предвидени в приложение II към Решение 2003/17/ЕО, и на съответните изисквания на директиви 66/401/ЕИО, 66/402/ЕИО, 2002/54/ЕО и 2002/57/ЕО.

               (9)Поради това е целесъобразно да се признае еквивалентността на полските инспекции, извършвани по отношение на тези семена, произведени в Обединеното кралство и официално сертифицирани от неговите органи, като по този начин се избегнат ненужни смущения в търговията след края на преходния период.

               (10)Комисията разгледа съответното законодателство на Обединеното кралство и неговата еквивалентност с разпоредбите относно практиките за сортоподдържане съгласно директиви 2002/53/ЕО и 2002/55/ЕО. Тя стигна до заключението, че извършваните от Обединеното кралство проверки на практиките за поддържане на такива сортове дават същите гаранции като проверките, извършвани от държавите членки.

               (11)Затова е целесъобразно да се признае еквивалентността на извършваните в Обединеното кралство официални проверки на практиките за сортоподдържане, уредени с директиви 66/401/ЕИО, 66/402/ЕИО, 2002/53/ЕО, 2002/54/ЕО, 2002/55/ЕО и 2002/57/ЕО.

               (12)Поради това Обединеното кралство следва да бъде включено в приложение I към Решение 2003/17/ЕО и в приложението към Решение 2005/834/ЕО, без да се засяга прилагането на правото на Съюза спрямо Обединеното кралство и на негова територия по отношение на Северна Ирландия в съответствие с член 5, параграф 4 от Протокола за Ирландия/Северна Ирландия във връзка с приложение 2 към посочения протокол.

               (13)Поради тази причина решения 2003/17/ЕО и 2005/834/ЕО следва да бъдат съответно изменени.

               (14)Тъй като преходният период, предвиден в Споразумението за оттегляне, изтича на 31 декември 2020 г., настоящото решение следва да се прилага от 1 януари 2021 г.,

               ПРИЕХА НАСТОЯЩОТО РЕШЕНИЕ:

               Член 1

               Изменения на решения 2003/17/ЕО и 2005/834/ЕО

               1.Приложение I към Решение 2003/17/ЕО се изменя в съответствие с точка 1 от приложението към настоящото решение.

               2.Приложението към Решение 2005/834/ЕО се изменя в съответствие с точка 2 от приложението към настоящото решение.

               Член 2

               Влизане в сила и начална дата на прилагане

               Настоящото решение влиза в сила на третия ден след деня на публикуването му в Официален вестник на Европейския съюз.

               Настоящото решение се прилага от 1 януари 2021 г.

               Член 3

               Адресати

               Адресати на настоящото решение са държавите членки.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        Решение 2003/17/ЕО на Съвета от 16 декември 2002 г. относно еквивалентността на полските инспекции на посеви за производство на семена, извършвани в трети страни, и относно еквивалентността на семената, произведени в трети страни (ОВ L 8, 14.1.2003 г., стр. 10).

                     (2)

                        ОВ С [...], [...] г., стр. [...].

                     (3)

                        Решение 2003/17/ЕО на Съвета от 16 декември 2002 г. относно еквивалентността на полските инспекции на посеви за производство на семена, извършвани в трети страни, и относно еквивалентността на семената, произведени в трети страни (ОВ L 8, 14.1.2003 г., стр. 10).

                     (4)

                        Решение 2005/834/ЕО на Съвета от 8 ноември 2005 г. относно еквивалентността на проверките по отношение на практиките за сортоподдържане, извършвани в трети страни, и за изменение на Решение 2003/17/ЕО (ОВ L 312, 29.11.2005 г., стр. 51).

                     (5)

                        Директива 66/401/ЕИО на Съвета от 14 юни 1966 г. относно търговията със семена от фуражни култури (ОВ L 125, 11.7.1966 г., стр. 2298).

                     (6)

                        Директива 66/402/ЕИО на Съвета от 14 юни 1966 г. относно търговията със семена от зърнени култури (ОВ L 125, 11.7.1966 г., стр. 2309).

                     (7)

                        Директива 2002/53/ЕО на Съвета от 13 юни 2002 г. относно общия каталог на сортовете от земеделски растителни видове (ОВ L 193, 20.7.2002 г., стр. 1).

                     (8)

                        Директива 2002/54/ЕО на Съвета от 13 юни 2002 г. относно търговията със семена от цвекло (ОВ L 193, 20.7.2002 г., стр. 12).

                     (9)

                        Директива 2002/55/ЕО на Съвета от 13 юни 2002 г. относно търговията със семена от зеленчукови култури (ОВ L 193, 20.7.2002 г., стр. 33).

                     (10)

                        Директива 2002/57/ЕО на Съвета от 13 юни 2002 г. относно търговията със семена от маслодайни и влакнодайни култури (ОВ L 193, 20.7.2002 г., стр. 74).

    ---documentbreak---

               ЕВРОПЕЙСКА КОМИСИЯ
            Брюксел, 23.12.2020
            COM(2020) 853 final
            ПРИЛОЖЕНИЕ
            към предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на решения 2003/17/ЕО и 2005/834/ЕО на Съвета по отношение на еквивалентността на извършваните в Обединеното кралство полски инспекции и проверки по отношение на практиките за сортоподдържане на земеделски растителни видове

               ПРИЛОЖЕНИЕ

               1.В приложение I към Решение 2003/17/ЕО таблицата се изменя, както следва:

               (1)между вписванията за „CL“ и „IL“ се вмъква следното вписване:

                        „GB**

                        Department for Environment, Food & Rural Affairs

                        Sand Hutton, York YO41 1LZ

                        66/401/ЕИО 66/402/ЕИО 2002/54/ЕО

                        2002/57/ЕО

               _____________________

               (**)В съответствие със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, и по-специално член 5, параграф 4 от Протокола за Ирландия/Северна Ирландия във връзка с приложение 2 към посочения протокол, за целите на настоящото приложение позоваванията на Обединеното кралство не включват Северна Ирландия.“;

               (2)в бележката под линия(*) между вписванията за „CL — Чили“ и „IL — Израел“ се вмъква следният текст:

               „GB — Обединено кралство“.

               2.В приложението към Решение 2005/834/ЕО таблицата се изменя, както следва:

               (1)между вписванията за „CS“ и „IL“ се вмъква следното вписване:

                        „GB**

                        Department for Environment, Food & Rural Affairs

                        Sand Hutton, York YO41 1LZ

                        66/401/ЕИО 66/402/ЕИО 2002/54/ЕО

                        2002/55/ЕО

                        2002/57/ЕО

               _____________________

               (**)В съответствие със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, и по-специално член 5, параграф 4 от Протокола за Ирландия/Северна Ирландия във връзка с приложение 2 към посочения протокол, за целите на настоящото приложение позоваванията на Обединеното кралство не включват Северна Ирландия.“;

               (2)в бележката под линия(*) между вписванията за „CS — Сърбия и Черна гора“ и „IL — Израел“ се вмъква следният текст:

                  „GB — Обединено кралство“.